Ichaboe is een van die twaalf Pikkewyn-eilande aan die kus van Namibië. Dit het bekend geword weens die ryk ghwano-neerslae. Die eilandjie lê 48 km noordwes van Lüderitz en in die ǀǀKaras-streek, 1,4 km van die kus en 6,5 km suid van Mercury-eiland. Sy koördinate is 25° 43' S en 14° 50' O. Die eilandjie is maar 6½ ha groot, 483 m lank, 161 m breed en 1,6 km in omtrek. Berg Stromboli is op 8 m die hoogste punt op die andersins plat eiland. 'n Seemuur van 3 m omring die eiland om robbe te keer en die afspoel van ghwano teen te werk. Platforms is aangebring om die area waarop ghwano versamel kan word te vergroot. Al die eilande aan die weskus van Suid-Afrika en Namibië is barre rotse wat skuiling en broeiplek bied aan seevoëls en robbe. Robbeneiland is die enigste met 'n beduidende plantegroei. Miljoene voëls besoek Ichaboe in die somermaande om te broei. 'n Sterk ammoniakreuk hang dan om die eiland weens die voëlmis. Die volgende voëls kom in groot getalle op Ichaboe voor: Witmalgas (Morus capensis), hul aantal neem af omdat daar weens oorbevissing minder voedsel in die omringende see is.